
                                                                      Pl-x 914/2007

RAPORT COMUN

asupra Proiectului de Lege privind modificarea şi completarea Legii nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997 
                     În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice au fost sesizate spre dezbatere în fond cu  Proiectul de Lege privind modificarea şi completarea Legii nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, transmis cu adresa nr. P.L. x 914 din 19 decembrie 2007 şi înregistrat sub nr.31/1403/20.12.2007 şi, respectiv cu nr.24/673/20.12.2007.

Proiectul de lege a fost adoptat de Senat în temeiul art. 75 alin. (2) teza a III-a din Constituţia României, republicată. 

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

La întocmirea raportului, Comisiile au avut în vedere avizul favorabil nr. 568 din 4 mai 2007 al Consiliului Legislativ, avizul favorabil nr. 1157 din 18 iunie 2007 al Consiliului Economic şi Social şi punctul de vedere negativ al Guvernului, transmis cu adresa nr.1310 din 31 mai 2007. 

De asemenea, Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, potrivit adresei nr.26/2143 din 5 februarie 2008.
Proiectul de lege are ca obiect de reglementare îmbunătăţirea reglementărilor legale în scopul rezolvării multitudinilor de situaţii care s-au ivit în practică şi care nu-şi găsesc soluţie în textele legii în vigoare.  

Potrivit dispoziţiilor art. 61 din Regulamentul Camerei Deputaţilor, republicat, iniţiativa legislativă sus-menţionat a fost dezbătută în şedinţele din 12 martie şi 18 martie 2008. La dezbateri au fost prezenţi, din partea Comisiei juridice, de disciplină şi imunităţi 17 de deputaţi, din totalul de 28 de membri ai Comisiei, iar din partea Comisiei pentru agricultură, silvicultură, industrie alimentară şi servicii specifice au fost prezenţi 26 de deputaţi, din totalul de 26 de membri ai Comisiei.
La dezbaterea proiectului de lege a participat ca invitat, în conformitate cu prevederile art.54  din Regulamentul Camerei Deputaţilor, republicat, domnul Töke István, secretar de stat în Ministerul Agriculturii şi Dezvoltării Rurale şi domnul Gheorghe Mocuţa, secretar de stat în Ministerul Justiţiei. 
În urma dezbaterilor, membrii Comisiilor au hotărât, cu majoritate de voturi să propună plenului Camerei Deputaţilor respingerea Proiectului de Lege privind modificarea şi completarea Legii nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, deoarece nu se justifică o reglementare specială, care  ar crea consecinţe practice ce nu pot fi evaluate.  
În raport cu obiectul şi conţinutul său, ce vizează modificarea unei legi organice, iniţiativa legislativă face parte din categoria legilor organice.

